
			111/2022 DEKRETUA, urriaren 4koa, zeinaren bidez urgentziako deklaratzen baita Bilbao Bizkaia Ur Partzuergoak, nahitaez desjabetzeko, honako eskubide eta ondasun hauek okupatzea: Artean, Larrazabal auzoko (Artea) hornidura-sarea hobetzeko proiektua burutzeko beharrezko ondasunak eta eskubideak.

			Bilbao Bizkaia Ur Partzuergoak, «Larrazabal auzoko (Artea) hornidura-sarea hobetzeko proiektua» delakoaren espedientea formalki onartu eta gero, proiektua gauzatzeko lur guztiak erabiltzeko beharra adierazi zuen.

			2022ko urtarrilaren 21ean, Bilbao Bizkaia Ur Partzuergoak nahitaezko desjabetze-espedientea hastea eta ondasunen eta eskubideen zerrenda jendaurrean jartzea erabaki zuen, hamabost eguneko epean, prentsan eta 2022ko otsailaren 14ko Bizkaiko Aldizkari Ofizialean (30. zk.). Geroago, 2022ko ekainaren 10ean egindako bilkuran, Bilbao Bizkaia Ur Partzuergoak Eusko Jaurlaritzari proiektuak eragiten dituen eskubideak eta ondasunak okupatzeko urgentziaren adierazpena eskatzea erabaki zuen, Nahitaezko Desjabetzearen Legearen 52. artikuluan ezarritakoa betetzeko.

			Urgentziaz okupatu beharreko ondasunak eta eskubideak zehaztuta eta banakatuta agertzen dira espedientean jasotako zerrendan, identifikazioak egiteko datu askirekin agertu ere. Zerrenda hori jendaurrean jarri zen egoki zenean, eta bost alegazio aurkeztu ziren, administrazio-espedientean adierazten denez.

			Zerbitzu teknikoek ikusi dutenez, ez dago espedientea izapidetzeko inolako hirigintza-oztoporik.

			Ondasun eta eskubide horiek okupatzea luzaezintzat jotzen da, honako arrazoi hauengatik:

			Larrazabal ur-biltegiak hornitzen du Arteako Larrazabal auzoa. Ura biltegira bultzatzen da auzo berean dagoen Larrazabal ponpatze-estaziotik.

			Gaur egungo bultzada-sareen eta banaketa-sareen kontserbazio-egoera eskasa da, eta ondorioz ugariak dira ur-ihesak. Hori dela eta, urria da auzo horretako abonatuei ematen zaien ur-hornidura.

			Proiektuaren helburua da hornidura-sare horiek berritzea. Beraz, proiektua gauzatuta irtenbidea emango zaio egungo ur-horniduraren urritasun-egoera horri.

			Euskal Autonomia Erkidegoko Lurralde Antolamenduari buruzko maiatzaren 31ko 4/1990 Legearen 26.1.f artikuluan xedatzen denez, Eusko Jaurlaritzari dagokio nahitaez desjabetu beharreko ondasunak eta eskubideak urgentziaz okupatu behar direla deklaratzea, nahitaezko desjabetzeak honako hauek hartzen dituenean: burutze-unitate osoak, lurraldearen hirigintza-antolaketari dagozkion sistema orokorrak edo antolaketa horren elementuren bat eta hiri-lurzoruan egin beharreko banakako jarduketak. Goian aipatutako lege horrek 26.2 artikuluan ezarritakoaren arabera, lurralde-antolamenduaren eskumenak dituen sailburuari dagokio horretarako proposamena aurkeztea Jaurlaritzaren Kontseiluari.

			Hori dela eta, Lurralde Plangintza, Etxebizitza eta Garraioetako sailburuak proposaturik, Gober-
nu Kontseiluak, 2022ko urriaren 4ko bilkuran gaia aztertu ondoren, honako hau

			XEDATZEN DUT:

			Artikulu bakarra.– Nahitaezko Desjabetzeari buruzko Legearen 52. artikuluan eta Euskal Herriko Lurralde Antolakuntzari buruzko Legearen 26. artikuluan xedatutakoari jarraituz, nahitaez desjabetzeko, «Larrazabal auzoko (Artea) hornidura-sarea hobetzeko proiektua» burutzeko beharrezkoak diren ondasunak eta eskubideak Bilbao Bizkaia Ur Partzuergoak urgentziaz okupatu beharrekoak direla deklaratzea. Berariaz abiarazitako espedientean jasotako zerrendan daude zehaztuta eta banakatuta ondasun eta eskubide horiek.

			AZKEN XEDAPENA

			Dekretu honek amaiera ematen dio administrazio-bideari, eta, beronen aurka, aurretiaz berraztertze-errekurtsoa jar dakioke Gobernu Kontseiluari, hilabeteko epean, edo, bestela, zuzenean, administrazioarekiko auzi-errekurtsoa jar daiteke Euskal Autonomia Erkidegoko Justizia Auzitegi Nagusiko Administrazioarekiko Auzien Salan, bi hilabeteko epean. Epeok, dekretu hau argitaratu eta hurrengo egunean hasiko dira.

			Vitoria-Gasteizen, 2022ko urriaren 4an.

			Lehendakaria,

			IÑIGO URKULLU RENTERIA.

			Lurralde Plangintza, Etxebizitza eta Garraioetako sailburua,

			IGNACIO MARÍA ARRIOLA LÓPEZ.

